
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 



Р Е Ш Е Н И Е 
№  РП - 291 - 18 - 015
Днес, на 27.03.2019г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник - председател: Антон Славчев
Член: Антоанета Цонкова
Член: Пламен Йоцов
У С Т А Н О В И:
	Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на сигнал с рег. № ЦУ 01/С-291/10.07.2018г. по описа на КПКОНПИ.
	Сигналът е подаден срещу Георги Стоянов Манолов – кмет на Община С. и И.Д. – директор на дирекция в Община С.
	В сигнала се излагат твърдения, че Георги Манолов, в качеството си на кмет през 2005г. с договор от 06.08.2005г. за покупко-продажба на недвижим имот е продал на „***“ АД част от недвижим имот с площ 33,939 дка. и прилежащо съоръжение – язовирна стена с площ 6,446 дка. На 18.07.2007г. „***“ АД е продало на „***“ ООД, с управители Ю.С.И. и Е.С.М. (съпруга на кмета на Община С. - Георги Манолов) два недвижими имота, находящи се в землището на с. Г., Община С., а именно: поземлен имот №000057 с площ 33,891 дка., с начин на трайно ползване – язовир и Поземлен имот №000060, с площ 6,441 дка., с начин на трайно ползване – друга изкуствена водна площ.
	В сигнала се твърди, че инж. И.Д., в качеството си на директор на дирекция в Община С. е изготвила конструктивен план за общежитие в МБАЛ „***“ ЕООД, а съпругът ѝ изпълнява проекта и строежа на електрическата инсталация в обекта.
	Към сигнала са приложени следните доказателства: Нотариален акт за покупко-продажба на поземлен имот №000057 по плана за земеразделяне на землището на с. Г., обл. Хасковска, №166 от 18.07.2007г. на нотариус М.М. – с район на действие Районен съд гр. С.; Решение №395 от 14.06.2005г. на Общински съвет – С.
	Служебно КПУКИ е събрала данни от Търговския регистър и регистър на юридическите лица с нестопанска цел, както и от Регистъра на населението – Национална база данни „Население“ и регистрите на НОИ; Решение №395 от 14.06.2005г. на Общински съвет – С.; Договор за покупко-продажба на недвижим имот, сключен по реда на Закона за общинската собственост на 08.08.2005г.; Данни от сайта на Община С. относно експертите, работещи в Дирекция „Общинска собственост и устройство на територията“ в Община С.
От събраните в хода на административното производство доказателства Комисията за противодействие на корупцията и за отнемане на незаконно придобитото имущество установи следното от фактическа страна:
Сигналът е подаден от лице с посочени три имена, ЕГН и е подписан.
Георги Стоянов Манолов е кмет на Община С. от 29.11.2004г. и съгласно Решение №190 – МИ/26.10.2015г. на Общинска избирателна комисия – С. е кмет на тази община и към момента.
Кметът на Община С. - Георги Стоянов Манолов е упражнил правомощия на 08.08.2005г., изразяващи се в сключване на договор за покупко-продажба на недвижим имот, в качеството му на представляващ Община С. с „***“ АД, ЕИК: ***. Предметът на Договора за покупко-продажба на недвижим имот, сключен по реда на Закона за общинската собственост, сключен на 08.08.2005г. е продажба на недвижим общински имот, находящ се в с. Г., общ. С., обл. Хасковска: част от недвижим имот – язовир с площ 33,939 дка. с ОКЕ 000050 и прилежащото му съоръжение – язовирна стена с площ – 6,446 дка с ОКЕ 000049, за сумата от 33 358 лв.
Видно от данните в сайта на Община С. – инж. И.Д. е директор на дирекция „ Общинска собственост и устройство на територията“ в Община С.
При така установената фактическа обстановка, Комисията за противодействие на корупцията и за отнемане на незаконно придобитото имущество стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес на подателя, ако има такъв, дата и подпис на подателя; имената на лицето, срещу което се подава сигналът, заеманата от него длъжност; конкретни данни за твърдяното нарушение, в т.ч. място и период на извършване на нарушението, описание на деянието и други обстоятелства, при които е било извършено, позоваване на документи или други източници, които съдържат информация, подкрепяща изложеното в сигнала, в т.ч. посочване на данни за лица, които биха могли да потвърдят съобщените данни или да предоставят допълнителна информация. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от Административнопроцесуалния кодекс (АПК). При липсата на предвидените в закона условия производството следва да се прекрати.
Сигналът е подаден от идентифицирано лице, по смисъла на чл.48, ал.1, т.1 от ЗПКОНПИ.
Георги Стоянов Манолов, в качеството му на кмет на Община С. е лице, заемащо висша публична длъжност по смисъла на чл.6, ал.1, т.32 от ЗПКОНПИ.
Разпоредбата на чл.73 ЗПКОНПИ регламентира сроковете, в които следва да се образува административно производство за установяване на конфликт на интереси. Съгласно чл.73 от ЗПКОНПИ производството за установяване на конфликт на интереси се образува не по-късно от три години от извършване на нарушението.
Видно от Договор за покупко-продажба на недвижим имот, сключен по реда на Закона за общинската собственост, същият е сключен на 08.08.2005г. между Община С., представлявана от кмета Георги Стоянов Манолов и „***“ АД, представлявано от управителя – Г.К.П. Следователно от упражняване на правомощието, изразяващо се в сключване на посочения Договор за покупко-продажба на недвижим имот, сключен по реда на Закона за общинската собственост на 08.08.2005г. до подаване на разглеждания сигнал с вх. № ЦУ 01/С-291 от 10.07.2018г. са изминали повече от дванадесет години.
Образуване на производството за установяване на конфликт на интереси в срок до три години от извършване на нарушението, съставляващо конфликт на интереси е процесуалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Изтичането на тригодишен давностен срок от извършване на нарушението се явява процесуална пречка за разглеждане на постъпилия сигнал и е основание за прекратяване на производството за конфликт на интереси по отношение на Георги Стоянов Манолов – кмет на Община С. за упражненото от него правомощие по подписване на Договор за покупко-продажба на недвижим имот, сключен по реда на Закона за общинската собственост на 08.08.2005г. с „***“ АД.
Заеманата от И.Д. длъжност - директор на дирекция „Общинска собственост и устройство на територията“ в Община Свиленград бе в обхвата на чл.3, т.25 от ЗПУКИ (отм.), а от влизането в сила на ЗПКОНПИ е в обхвата на §2, ал.1, т.1 от ДР на ЗПКОНПИ. В тази връзка и на основание §2, ал.8 от ДР на ЗПКОНПИ, установяването на конфликт на интереси се извършва от органа по назначаването. На основание чл.44, ал.1, т.3 от Закона за местното самоуправление и местната администрация, кметът на Община С. е компетентния орган, който следва да извърши проверка за конфликт на интереси по отношение на изложените твърдения в сигнала относно И.Д.
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство по отношение на И.Д. - директор на дирекция „Общинска собственост и устройство на територията“ в Община С.
Предвид изложеното, на основание чл.74, ал.1, във вр. с чл.73 и чл.6, ал. 1 от ЗПКОНПИ, Комисията за противодействие на корупцията и за отнемане на незаконно придобитото имущество:

Р Е Ш И:
	ПРЕКРАТЯВА производството по сигнал с № ЦУ 01/С-291 от 10.07.2018г. срещу Георги Стоянов Манолов – кмет на Община С. на основание чл.73 ЗПКОНПИ за това, че на 08.08.2005г. като представляващ Община С., е подписал Договор за покупко-продажба на недвижим имот, сключен по реда на Закона за общинската собственост с „***“ АД.
	ПРЕКРАТЯВА производството по сигнал с рег. № ЦУ 01/С-291 от 10.07.20018г. по отношение на И.Д. - директор на дирекция „Общинска собственост и устройство на територията“ в Община С., поради липса на лице, заемащо висша публична длъжност по смисъла на чл.6 от ЗПКОНПИ.
	ПРЕПРАЩА сигнала на кмета на Община С. за предприемане на необходимите действия по компетентност. След приключване на проверката кметът на Община С. следва да уведоми КПКОНПИ за резултатите от същата.
	С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
        Препис от решението, ведно с цялата административна преписка, да се изпрати на Окръжна прокуратура - Хасково, с оглед преценка за реализиране на правомощията по чл.76, ал.2 от ЗПКОНПИ.
	КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………...……………....…/Пламен Йоцов/

